Phaenomenologia
Phaenomenologia (Graece φαινόμενον 'quod apparet' + λόγος 'ratio') est experientiae et conscientiae structurarum studium philosophicum, secta philosophica ab Edmundo Husserl saeculo XX ineunte instituta atque ab eius adsectatoribus in universitatibus Gottingensi et Monacensi aucta. Inde in Franciam, Civitates Foederatas et alio extensa est, saepeque prolata ad argumenta a primis operibus Husserlianis admodum aliena. Constat phaenomenologiam sectam cohaerentem et unius modi non esse, ut ex operibus Martini Heidegger, Ioannis Pauli Sartre, Mauritii Merleau-Ponty, Pauli Ricoeur, Emmanuelis Levinas, et aliorum apparet, qui saepe ab opere Husserliano valde dissentiebant.